Document ID: /fineweb-2-swissfilter-quality_10-filterrobots/filtered/01798.jsonl.gz/2015

Wasser-Hasser
Es git Sache, die hei mir Chatze nid gärn. Erschtens: Wasser. Zwöitens: Hüng. U i dere Gschicht chunnt grad beides vor. Leider.
I hasse Wasser. Ussert i mym Schäli. Am liebschte hanis, wes drei Tag alt isch. De schmöckts fein.
Hütt hets grägnet. D Frou Bill isch zur Türen uus. ‚Zyt für nes Aabentüür‘, hani grad ddänkt. Aber da steit si plötzlech wider ir Tür u brümelet öppis vo „sturms Huen“ u „Schirm vergässe“ u „Schyswätter“ u so. Si nuuschet u geit u itz isch Rue.
I ha zum Fänschter uus gluegt: „Ja. Schyswätter. Räge isch Wasser u Wasser isch e Seich.“ Drum bini de halt chli ir Wohnig ume turnet: Ufe Tisch (darfi eigetlech nid) übere uf ds Büechergstell (darfi eigetlech o nid) u vo dert e grosse Ggump uf ds Sofa (eigetlch verbotte) u vo dert uus wider ufe Tisch. Das isch nid nume verbotte, sondern o chli tumm gsi: Di grossi Bluemevaase, wo dä komisch Struuss drinne gstande isch, isch um. Paff. Ds Wasser isch übere ganz Tisch ggloffe u abe plätscheret. Ei riise Glungge am Bode u der ganz Tisch pfludinass. U mii hets o no verwütscht: Di linggi Vorderpfoote isch o nass worde. Gruuuuusig!
I ha die Sach aagluegt u ha gwüsst: Das chunnt nid guet aa bi der Frou Bill.
D Glungge u ds schlächte Gwüsse sy geng grösser worde. I ha ddänkt: Es isch besser, wenn i ga. Für immer. Adiö Lieblingsfuetter. Adiö Chatzechorb. Adiö Frou Bill. Still u truurig bini zum Fänschter use gschliche u ufem gwohnte Wäg über Simse u Stange aben uf d Gass. E letschte Blick obsi: „Adiö, du schöni Zyt.“ I ha ganz nassi Ouge übercho. Vilech vom Räge.
I bi uuf u dervo. Plötzlech bini am Aarehang gsy. Aues grüen. U dert unger di breiti, glänzigi Aare. U die het gschmöckt, wie ds Wasserschäli mit em drei Tag alte Wasser. I bi abe u ganz vorsichtig ga Wasser trinke. So fein. Halb im Wasser isch e Chinderschwümmring gläge, wos äuä vom Marzili het häre gwäjt gha. Er het nach Sunnegreeme gschmöckt. U was nächär passiert isch, isch extrem schnäll ggange:
I ha ne Fisch gse! Diräkt näbem Schwümmring. Natürlech hani ne wölle packe, bi ufe Schwümmring gstande… der Fisch isch wägg gsy u woni hingere luege merkeni: O ds Ufer isch wägg! I bi mitem Schwümmring uf d Aare use gfahre. Ig! Der Wasser-Hasser Kopernikus! U es isch no schlimmer cho: E Wälle het der Schwümmring chli la gondele. Das het mir Angscht gmacht u i ha probiert, mi besser z häbe. Für das bruucht me d Chraue. Chasch dirs vorstelle…? „Pfffffffffffffff!“ hets gmacht u d Luft isch usem Schwümmring use pfuret. U i bi ga bade. Ir Aare! I ha gmiauet, so lut wi no nie. E Maa am Ufer het mi ghört. Er het öppis gseit, het uf mii zeigt u sy Hung isch ids Wasser ggumpet, uf mi zue gschwaderet u het mi am Äcke packt. I ha gfuuchet. Aber är het mi eifach so wien e Stäcke ads Ufer bbracht u ersch dert losgla. I hasse Hüng. Dä dahie hani e chli weniger ghasset.
U wüu uf mym Halsbändeli ds Händynummero vor Frou Bill steit, het der Maa ihre de aaglütte. Sii isch völlig usem Hüsli gsi u isch sofort cho. Si het gmeint, i syg äuä denn, wo si der Schirm isch cho hole zur Türen uus u dervo. Das mit der Bluemevaase het si sech nid so rächt chönne erchlääre. I hätt chönne. Aber mir heis de eifach la sy…
Die Gewinner des OpenNet 2013, des traditionellen Schreibwettbewerbs der Solothurner Literaturtage, sind bekannt.
Die 36. Solothurner Literaturtage finden statt vom
30. Mai – 1. Juni 2014.
Zum Programm der: 35. Solothurner Literaturtage 2013
Hier finden Sie die Literaturtermine 2013.